|  |  |  |
| --- | --- | --- |
| Forslag til lov om ændring af lov om arbejdsmiljø og lov om arbejdsskadesikring (Udmøntning af dele af aftale om en fremtidssikret arbejdsmiljøindsats og indsats mod social dumping, aftale om initiativer på asbestområdet, anbefalinger fra det midlertidige AMO-udvalgm.v.) |  | 23. august 2023  J.nr. 20235000358 – 2023-4543  JF  JB |
|  |  |  |
|  |  |  |

# Baggrund

Lovforslaget udmønter dele af *Aftale om en fremtidssikret arbejdsmiljøindsats og indsats mod social dumping* fra marts 2023 mellem regeringen (Socialdemokratiet, Venstre og Moderaterne), Socialistisk Folkeparti, Danmarksdemokraterne, Liberal Alliance, Det Konservative Folkeparti, Enhedslisten, Radikale Venstre, Dansk Folkeparti, Alternativet og Nye Borgerlige, som forudsætter ændringer i lov om arbejdsmiljø. Det drejer sig om de dele, der vedrører forenkling af Arbejdstilsynets reaktionstyper og virkemidler.

Videre udmønter lovforslaget dele af *Aftale om initiativer på asbestområdet* fra maj 2022 mellem den daværende regering (Socialdemokratiet), Venstre, Socialistisk Folkeparti, Radikale Venstre, Enhedslisten, Det Konservative Folkeparti, Dansk Folkeparti, Nye Borgerlige, Liberal Alliance, Frie Grønne, Alternativet og Kristendemokraterne.

Lovforslaget udmønter endvidere dele af anbefalingerne fra det midlertidige AMO-udvalg, som blev nedsat som følge af *Aftale om en ny og forbedret arbejdsmiljøindsats og ordnede forhold på arbejdsmarkedet m.v.* fra april 2019 mellem den daværende regering (Venstre, Liberal Alliance og Det Konservative Folkeparti) Socialdemokratiet, Dansk Folkeparti, Alternativet, Radikale Venstre og Socialistisk Folkeparti.

Endelig skal lovforslaget skabe hjemmel til at kunne foretage ændringer vedr. adgang til indkomstregistret, aftaleforløb og præciseringer i forhold til uddannelsessteders pligter og ansvar m.v.

# Formål

Lovforslaget har til formål at fremtidssikre arbejdsmiljøindsatsen, bl.a. ved en forenkling af Arbejdstilsynets reaktionstyper og virkemidler.

Lovforslaget indeholder ændringer af *arbejdsmiljøloven* på følgende områder:

* Indførelse af én entydig reaktion ved overtrædelser, hvor virksomheder skal handle straks
* Afskaffelse af kompetencepåbud
* Ændring af autorisationsordningen for arbejdsmiljørådgivere
* Afskaffelse af gebyrbelagt skærpet tilsyn
* Afskaffelse af ordningen med bindende forhåndsbesked
* Indførelse af bemyndigelse til at fastsætte regler om oplysninger fra asbestprotokollen til de ansatte
* Ændring af reglerne om organisering af arbejdsmiljøorganisation
* Ændring af reglen om arbejdsmiljørepræsentantens beskyttelse
* Ændring af reglen om kompetenceudviklingsplan for arbejdsmiljøorganisationen
* Justeringer i reglen om arbejdspladsvurdering (APV)
* NFA’s adgang til oplysninger i indkomstregistret efter arbejdsmiljøloven
* Udelukkelse af virksomheder fra at kunne indgå nye aftaler om forbedring af arbejdsmiljøet
* Tydeliggørelse af uddannelsessteders pligter og ansvar
* Ændring af reglen om bisiddere for medlemmer af Arbejdsmiljøklagenævnet
* Modernisering af sprogbrugen i reglen om arbejdslederens pligter
* Ophævelse af reguleringsbestemmelse vedr. gebyrer til Arbejdstilsynet
* Ændringer af sproglig karakter.

Lovforslaget indeholder ændringer af *arbejdsskadesikringsloven* på følgende områder:

* Arbejdstilsynets adgang til oplysninger i indkomstregistret efter arbejdsskadesikringsloven

# Den primære målgruppe

De primære målgrupper afhænger af de forskellige elementer i lovforslaget.

Den primære målgruppe for ændringerne i arbejdsmiljøloven er virksomhederne og arbejdspladserne, som vil opleve en forenkling af Arbejdstilsynets reaktionstyper og virkemidler, samt en tydeliggørelse af kravene til arbejdspladsvurderingen, så de er lettere at forstå.

Endvidere vil virksomhederne og arbejdspladserne opleve, at de skal udlevere oplysninger fra asbestprotokollen, og større virksomheder vil opleve, at hele den juridiske enhed ikke vil blive udelukket fra at indgå ny aftale om forbedring af arbejdsmiljøet i en periode, hvis en aftale ikke opfyldes inden for den aftalte frist.

En enkelt ændring i arbejdsmiljøloven er målrettet uddannelsessteder, som vil opleve, at deres pligter og ansvar for elever, lærlinge og studerende, der i undervisningen udfører praktiske øvelser af arbejdsmæssig karakter, bliver tydeliggjort.

Enkelte af ændringerne i arbejdsmiljøloven samt ændringen i arbejdsskadesikringsloven er målrettet myndigheden, der administrerer reglerne (Arbejdstilsynet), samt en forskningsinstitution (Det Nationale Forskningscenter for Arbejdsmiljø) og et partssammensat nævn (Arbejdsmiljøklagenævnet).

# De sekundære målgrupper

De sekundære målgrupper for ændringerne i arbejdsmiljøloven er de ansatte på virksomhederne og arbejdspladserne for så vidt angår de ændringer, hvor virksomhederne og arbejdspladserne er den primære målgruppe.

Ændringerne vil bl.a. få betydning for de ansatte, der har arbejdet med asbest, samt for de arbejdsmiljørepræsentanter, der ikke er beskyttet mod afskedigelse m.v. efter de nuværende regler.

Den sekundære målgruppe for tydeliggørelsen af uddannelsesstedernes pligter og ansvar er elever, lærlinge og studerende.

# Samlet vurdering

De foreslåede ændringer i arbejdsmiljøloven vurderes at være kønsneutrale, idet de vedrører alle brancher og virksomhedstyper. De vil derfor som udgangspunkt ikke have en kønsmæssig betydning.

Dog vil forslaget om afskaffelse af gebyrbelagt skærpet tilsyn primært blive relevant i bygge- og anlægsbranchen, som er den branche, der får flest skærpede tilsyn.

Desuden vil forslaget om videregivelse af oplysninger fra asbestprotokollen til de ansatte primært blive relevant i bygge- og anlægsbranchen, som er den branche, hvor de ansatte primært risikerer at blive udsat for asbest.

Da bygge- og anlægsbranchen generelt har flere mandlige end kvindelige ansatte, vil disse elementer i lovforslaget få størst betydning for mændene.

Den foreslåede tydeliggørelse af uddannelsessteders pligter og ansvar vurderes også at være kønsneutral, da den vedrører alle uddannelsessteder.